Henneke

Henneke is een plattdüütschen Vörnaam for Jungs.
Herkamen
Henneke kummt vun den olen düütschen Naamen Heinrich vun her. Noch öller is de Form Heimrich, de in ole Urkunnen just to de Tiet verswinnen deit, as de Naam Heinrich upkümmt. In düssen Naamen steekt de beiden Wöör heim (dat heet tohuus oder Huus) un rîhhi (dat heet riek oder mächtig) in. De Naam Heinrich heet denn so veel, as Herr in't Huus oder De up'n Hoff dat Seggen hett oder ok De öber Huus un Hoff regeern deit.

De plattdüütsche Naam
De plattdüütsche Form vun Heinrich is anunforsik Hinrik oder Henrik. Later is dor denn Hinnerk vun wurrn. Dor sünd denn ok allerhand korte Formen vun maakt wurrn, as Haie, Heino un Heini. Ut een vun düsse korten Formen is denn de Naam Henneke maakt wurrn. Dat güng so, dat dor dat Anbacksel (Suffix) -ike oder -eke to'n Lüttjer maken (Diminutiv) anbackt wurrn is. Henneke is een Smusenaam un bedutt so veel, as Lütt Heini oder Lütt Heino.
Plattdüütsche Tonaams
Ut düsse Vörnaams sünd denn de plattdüütschen Tonaams Hennecke, Henneke un Hennecken maakt wurrn. Ok den Tonaam vun de beröhmte Beerbroeree Heiniken ut Holland kann een dor toreken. All düsse Naams bedüüt so wat, as : Ut Henneke sien Familie oder Vun Henneke sienen Hoff.

Kiek ok nah bi de List vun plattdüütsche Vörnaams.

Kategorie:Plattdüütsch
Kategorie:Vörnaam för Jungs